הפועל גליל עליון-קריית שמונה

היסטוריה

קבוצת הפועל גליל עליון נוסדה בשנת 1972 ונועדה להחליף קבוצה בשם זהה שהייתה קיימת בעבר אך התפרקה בשנת 1964. שורשיה בקבוצות הכדורסל של קיבוצי הגליל: הפועל שדה נחמיה, הפועל כפר גלעדי, הפועל חולתה, הפועל מעיין ברוך ועוד. הקבוצה העפילה לראשונה לליגה הבכירה בסיום עונת 1978/79.
בשיאה זכתה הקבוצה באליפות ישראל (עונת 1992/1993) ובשני גביעי מדינה (1987/1988 ו- 1991/1992), לפני שהבעלים, חיים אוחיון, החליט להעביר את הקבוצה הבוגרת לגלבוע וכיום היא משחקת בליגה הלאומית (הליגה השנייה).

ניסיונות הקמה והשנים הראשונות

בעונת 1966/1967 נעשה הניסיון הראשון להקים את הקבוצה, כאשר גרשון פרינץ (ששיחק באותם ימים בהפועל גבעת חיים בליגה הלאומית) מקים את קבוצת הפועל שדה נחמיה בליגה ג' (הליגה התחתונה), אך היא נכשלת בניסיון ההעפלה לליגה ב' במשחק המכריע מול הפועל כפר גלעדי.
בעונת 1967/1968 ממשיכה הקבוצה בניסיונותיה להעפיל לליגה ב', כאשר לאחר מלחמת ששת הימים מצטרפים אל הקבוצה שחקנים מקיבוץ מרום גולן שרק הוקם. במהלך אותה עונה מעפילה הקבוצה לגמר גביע הקיבוצים כאשר בדרך היא מנצחת את הפועל אשדות/אפיקים שסיימה באותה עונה במקום השני בליגה הבכירה בארץ.
בסיום אותה עונה נעשה ניסיון לאחד את הקבוצה עם קבוצת הכדורסל של קיבוץ דפנה, אך ניסיונות אלה עלו בתוהו והקבוצה פורקה.
ב-1972 נעשה ניסיון נוסף לבדוק האם ניתן להקים קבוצה מאוחדת ליישובי הגליל, כאשר קבוצת הארלם גלובטרוטרס האמריקאית התארחה באולם הפתוח באיילת השחר ומושכת כ-3000 צופים. בסיום המשחק הוחלט כי יש להקים קבוצה חדשה שתמשוך אליה את שחקני הכדורסל המובילים באזור ותנסה להעפיל לליגה הלאומית (הליגה הבכירה). 
בעונת 1972/1973 מונה פרינץ למאמן/ שחקן הקבוצה הראשונה על בסיס הפועל כפר גלעדי מליגה ב', אך בשל חוקי איגוד הכדורסל באותן שנים לא מתאפשר לשנות את שמה שלה הקבוצה מבלי שתרד לליגה ג'. הקבוצה מורכבת בעיקר משחקני כפר גלעדי, אך היא נכשלת בניסיון להעפיל לליגה א' לאחר שהפסידה להפועל עין דור במשחק המכריע לאחר שתי הארכות. בעונה לאחר מכן איגוד הכדורסל הקפיא את העליות והירידות בין הליגות השונות בשל מלחמת יום הכיפורים. במלחמה נהרג שחקן הקבוצה אביהוא גלעדי.
בעונת 1974/1975 הקבוצה מתאחדת עם הפועל קריית שמונה ומשנה את שמה ל"הפועל כפר גלעדי-קריית שמונה" ובסיום אותה עונה עולה הקבוצה לליגה א'. במקביל מתחילה התפרקות של קבוצות הכדורסל בקיבוצים (שבשיאן מנו 6 קבוצות בליגה הבכירה) ושחקנים רבים, בראשם שחקן נבחרת ישראל גיורא דורי מקבוצת גבת יגור, מחליטים לחזק את הקבוצה. בתוך כך, במגרש בכפר גלעדי מוקמות טריבונות נוספות שמגדילות את הקיבולת באולם ל-900 צופים. עם זאת, הקבוצה נכשלת בניסיון להעפיל לליגה הארצית.
בעונת 1976/1977 מתקבל שחקן מכבי תל אביב מיכה שוורץ לקיבוץ חולתה והקבוצה מתאחדת עם הפועל חולתה ונקראת מעתה "הפועל כפר גלעדי-חולתה". בתחילה המשחקים משוחקים בשני הקיבוצים בחלוקה שווה, אך בשל העובדה כי המגרש בחולתה אינו מקורה מועברים כלל משחקי הקבוצה לכפר גלעדי. בסיום אותה עונה מעפילה הפועל כפר גלעדי-חולתה לליגה הארצית. בסיום עונת 1977/1978 מוקם חוג האוהדים של הקבוצה על ידי שישו גבאי ויובל סביר.
בעונת 1978/1979 משנה הקבוצה לראשונה את שמה ל"הפועל גליל עליון" והיא מורכבת משחקני יישובי הגליל כולו. לקבוצה מצטרפים הסנטר בוב פדרהסט ושחקן הנוער ארז חזן מקיבוץ שמיר. בסיום אותה עונה גוברת גליל עליון על הפועל נהריה ומכבי טבריה ומעפילה לראשונה לליגה הלאומית.

הפיכה לאחת הקבוצות המובילות בישראל

בעונת 1979/1980 מוקם יציע נוסף באולם ציפורי בכפר גלעדי שמעלה את קיבולת האולם ל-1200 צופים. לקבוצה מצטרפים אריק מנקין ממכבי תל אביב, לאחר שפדה את כרטיס השחקן שלו ב-40,000 דולר והרכז הזר קרל ווינפרי. את ניצחונה הראשון בליגה הבכירה רושמת גליל עליון כבר במשחקה השני כאשר גברה 82-97 על בית"ר תל אביב. את העונה הראשונה היא מסיימת במקום השביעי כשלזכותה 8 ניצחונות. 
בעונת 1980/1981 גליל עליון מתבססת בליגה הלאומית ומסיימת במקום הרביעי עם 15 ניצחונות ומקדימה קבוצות מובילות כמו הפועל תל אביב, הפועל חולון והפועל ומכבי חיפה. בשנים הבאות הופך אולם ציפורי למבצר והקבוצה מסיימת ברוב העונות בחלק העליון של הטבלה. בעונת 1982/1983 מצטרף אל גליל עליון השחקן שהפך למזוהה ביותר עם הקבוצה המתאזרח בראד ליף.
בעונת 1987/1988, בהנהגתו של המאמן מולי קצורין, זכתה גליל עליון בתואר ראשון לאחר שגברה על אליצור נתניה בגמר גביע המדינה 77-79. את הקבוצה הובילו ליף, נדב הנפלד והשחקן הזר ווין פרימן. בסיום אותה עונה נפתח האולם החדש בקיבוץ בכפר בלום, שמונה 2,200 מקומות ישיבה והופך למזוהה עם הקבוצה. 
קצורין והגליל העליון שחזרו את ההישג בעונת 1991/1992 כאשר גברו על מכבי ראשון לציון של מיקי ברקוביץ' 76-84. את אותה קבוצה הובילו השחקנים הזרים אנדרו קנדי ומייק גיבסון והישראלים ליף ודורון שפר.
בעונת 1992/1993 עצרה גליל עליון רצף של 23 אליפויות רצופות של מכבי תל אביב כאשר ניצחה אותה בחצי גמר הפלייאוף בחמישה משחקים. גליל גם זכתה בסופו של דבר באליפות אחרי ניצחון בסדרת הגמר בהנהגתו של פיני גרשון, על הפועל תל אביב בארבעה משחקים ללא יתרון ביתיות. עונה זו כונתה בשם "עונת הדובדבנים" וזו הייתה האליפות הראשונה בהיסטוריה של הקבוצה, והאליפות הראשונה שבה לא זוכה קבוצה מתל אביב. 
בעונת 1994/1995 הגיעה פעם נוספת לסדרת גמר הפלייאוף בהנהגתם של עודד קטש ואנדרו קנדי, אך כשלה מול מכבי תל אביב והפסידה לה 3-0 בסדרת הטוב מחמישה משחקים. כאשר גליל כמעט והפתיעה את מכבי במשחק השני אך לבסוף הפסידה 78-73.
בעונת 1997/1998 הגיעה לגמר גביע המדינה, אך הפסידה למכבי תל אביב 83-70, כיכבו בה אז אנדרו קנדי וגור שלף.
בעונת 1999/2000 גליל סיימה את הליגה הסדירה במקום הרביעי, ניצחה את הפועל חולון בסדרת רבע גמר הפלייאוף 1-2 בסדרת הטוב משלוש, והגיעה לחצי הגמר מול מכבי תל אביב, מכבי תל אביב ניצחה בקלות את המשחק הראשון, במשחק השני גליל הובילה רוב המשחק אך תל אביב לבסוף ניצחה 76-68, במשחק השלישי שנראה היה שהסדרה תיגמר ניצחה גליל בתוצאה סנסציונית 62-72 ביד אליהו, אך מכבי תל אביב ניצחה בקלות את המשחק הרביעי. באותה עונה כיכבו בה למונט ג'ונס, ליאור ארדיטי, איוון קארסיץ', יואב ספר ועידו קוז'יקרו שעשה את עונת הפריצה שלו.
בעונת 2000/2001 הציגה הקבוצה כדורסל מהנה בניצוחם של הרכז המצוין למונט ג'ונס, יואב ספר שהיה מלך הסלים הישראלי באותה עונה, הקלעי הליטאי המצוין רימאס קאוקינאס והסנטר דמטריוס אלכסנדר. היא סיימה את הליגה הסדירה במקום השני, אבל בחצי הגמר היא הופתעה על ידי הפועל ירושלים 3-1 בסדרת הטוב מחמש למרות שיתרון הביתיות היה של הגליל.
בעונת 2002/2003 היא סיימה את הליגה הסדירה במקום השני אך בסדרת חצי גמר הפלייאוף הופתעה הפעם על ידי עירוני נהריה למרות שיתרון הביתיות היה של הגליל. באותה עונה כיכבו בה למונט ג'ונס, עידו קוז'יקרו, ברק פלג ורג'י באסט.
בעונת 2005 סיימה גליל במקום השני בליגה הסדירה, ניצחה ברבע גמר הפלייאוף את גבעת שמואל 1-3 בסדרת הטוב מחמש, והגיעה לבית חצי הגמר שם סיימה במקום השלישי ורק הפרש סלים מנע ממנה להגיע לסדרת הגמר מול מכבי תל אביב. אז כיכבו בה מייקל ג'ונסון, ליאור אליהו, משה מזרחי וברנדון קורץ.
בעונת 2006/07 סיימה במקום הרביעי בניצוחם של צ'סטר סימונס, עומרי כספי וקני אדלקה, עברה את הפועל חולון בסדרת רבע גמר בניצחון 2-3 בסדרת הטוב מחמש, והגיעה לפיינל פור, בחצי הגמר היא כמעט והפתיעה את מכבי תל אביב אך לבסוף נוצחה במשחק צמוד. 
בסיום עונה זו הועברו הזכויות על שחקני הקבוצה הבוגרת לבעלות המועצה אזורית הגלבוע, היא החלה לארח בהיכל הספורט גן נר ושם הקבוצה שונה להפועל גלבוע גליל.

הקמת קבוצת האוהדים

לאחר מעבר הקבוצה הבוגרת שנקראה הפועל גליל עליון לבעלות המועצה אזורית הגלבוע, בעונת 2007/2008 הוקמה מחדש קבוצת הבוגרים בשם הוותיק בליגה ב' והעפילה בסיום אותה עונה לליגה א'. לאחר שנה אחת בוצע איחוד עם קבוצת "הפועל קצרין" מהליגה הארצית.
בעונת 2011/2012 התמודדה בצמרת מול קבוצת מכבי קריית ביאליק על הכרטיס לליגה הלאומית, אך פספסה את העלייה במחזור האחרון. בתחילת עונת 2012/13, הוקפצה הקבוצה לליגה הלאומית במקומה של קבוצת הפועל יקנעם-מגידו שירדה לליגה א' עקב בעיות כלכליות. 
בקיץ 2014 התאחדה הקבוצה עם הפועל קריית שמונה מליגה ב' צפון, ושינתה את שמה ל"הפועל גליל עליון-קריית שמונה". בעונת המשחקים 2018/2019 הגיעה הקבוצה להישג השיא שלה בגלגולה החדש כאשר סיימה את הליגה הסדירה במקום השלישי. לבסוף הודחה הקבוצה בסדרת גמר הפלייאוף לאחר שהפסידה 3-1 למכבי חיפה.
הקבוצה מארחת באולם פיס כפר בלום, המכיל 2,200 מקומות ישיבה.

קבוצות היסטוריות

הקבוצה הראשונה (1972/73): נפתלי יובל, יוסי קלר, מייקל אטינסון, אבנר כרמי, זמי גליק, אברהם נורקין, שלמה ברזילי, און רבינוביץ, גיורא אורן, אביהוא גלעדי, ישי פלס, עומר טל ובועז רימון. מאמן/ שחקן: גרשון פרינץ.
הקבוצה שהעפילה לליגה הלאומית (1978/79): ארז חזן, נדב אלחלל, יורם דויטש, בוב פדרהסט, רמי ליברך, נמרוד דרורי, אודי לוי, עופר ברושי, ירדן מלכה, אמיר נויישטט, בועז רימון, אבישי פלג ועומר טל. מאמן/ שחקן: מיכה שוורץ.
הקבוצה הראשונה בליגה הלאומית (1979/80): אריק מנקין, קרל ווינפרי, אייל אופק, ארז חזן, בוב פדרהסט, רמי ליברך, נמרוד דרורי, אודי לוי, עופר ברושי, בועז רימון, ועומר טל. מאמן/ שחקן: מיכה שוורץ.
הקבוצה שזכתה בגביע הראשון (1987/88): נדב הנפלד, ווין פרימן, בראד ליף, שני כהן, יאיר בן עטר, ניר מטלון, אבי מזרחי, טרי מרטין ועופר פליישר. מאמן: מולי קצורין.
הקבוצה שזכתה בגביע השני (1991/92): יואב קדמון, שי דולינסקי, בראד ליף, אופיר כוחלני, אבנר יאור, דרור קולינס, דורון שפר, אנדרו קנדי, מייק גיבסון, ניר מטלון ואמיר בינו. מאמן: מולי קצורין.
הקבוצה שזכתה באליפות (1992/93): אבנר יאור, אמיר בינו, אמיר מוכתרי, אנדרו קנדי, ברד ליף, דורון שפר, ג'רי סיימון, דרור קולינס, מייק גיבסון, ניר מטלון, סטיב מאלוביק ושי דולינסקי. מאמן: פיני גרשון.